**УСЛОВИЯ**

за предоставяне на минимални помощи при изпълнение на проекти за енергийна ефективност на жилищни сгради, финансирани по Приоритетна ос 2: „Подкрепа за енергийна ефективност в опорни центрове в периферните райони“ на Оперативна програма „Региони в растеж“ 2014 – 2020

1. **ВЪВЕДЕНИЕ**

Настоящите условия са разработени, за да определят начина, по който следва да се изпълняват проекти за енергийна ефективност на жилищни сгради, финансирани по процедура BG16RFOP001-2.001 „Енергийна ефективност в периферните райони”, Приоритетна ос 2 „Подкрепа за енергийна ефективност в опорни центрове в периферните райони“ на ОПРР 2014 – 2020 и да се укажат правилата, приложими съгласно условията наРегламент (ЕС) № 1407/2013 на Комисията от 18 декември 2013 г. относно прилагането на членове 107 и 108 от Договора за функциониране на ЕС (ДФЕС) към помощта de minimis (OB, L 352 от 24.12.2013 г.).

Условията са приложими към получателите на безвъзмездна финансова помощ (БФП) по проектите, а именно съответните собственици на самостоятелни обекти (ССО) в сградите, допустими за финансиране.

Условията са неразделна част от Указанията за изпълнение на проекти за енергийна ефективност на жилищни сгради, финансирани по Приоритетна ос 2: „Подкрепа за енергийна ефективност в опорни центрове в периферните райони“ на Оперативна програма „Региони в растеж“ 2014 – 2020 (Указанията), като при противоречие между указанията и настоящите условия, се прилагат настоящите условия.

1. **ФУНКЦИИ НА ОБЩИНАТА**

Съгласно Указанията, общинатаотговаря за цялостното техническо и финансово администриране на проектите на своята територия.

Освен описаните отговорности на общината в Указанията, с оглед изпълнението на дейностите по проектите, съответната община се явява и администратор на помощ по смисъла на Закона за държавните помощи по отношение на средствата, предоставени на нейната територия на отделните получатели и имащи характер на минимална помощ.

Общината следва да създаде механизъм за контрол и гарантиране изпълнението на посочените в настоящия документ условия, така че във всеки един момент да може да бъде доказано, че разходването на средствата по схемата отговарят и непротиворечат на действащото национално и европейско законодателство в областта на държавните помощи. В настоящите условия са представени минималните изисквания към механизмите за контрол, които общината следва да въведе, съобразно индивидуалните специфики на организацията на работа в същата.

1. **РЕЖИМ ЗА ПРЕДОСТАВЯНЕ НА СРЕДСТВАТА**

**3.1 Режим „непомощ“ – помощ извън обхвата на чл. 107, пар. 1 от ДФЕС (помощ, която не е държавна помощ и не е минимална помощ)**

В случаите, когато ССО не използват допустимите за финансиране обекти за извършване на стопанска дейност, включително, но не само: не ги отдават под наем или в тях не се извършва дейност от търговци и/или лица със свободни професии, ССО те не следва да се считат за получатели на държавна и/или минимална помощ (помощ “de minimis”). В този случай към тях не са приложими настоящите условия.

Случаите, в които община или държавна институция са собственици на самостоятелни обекти в сграда, които се използват единствено и само за жилищни нужди, същите не се считат за получатели на минимална помощ (помощ “de minimis”) и към тях не са приложими условията по т.3.2, ако те не получават приходи от отдаването под наем на тези обекти, доколкото това е допустимо. Без значение, че самостоятелните обекти се използват за жилищни цели, от факта, че помещенията се отдават под наем, следва, че дейността се извършва на съществуващ конкурентен пазар, което предполага наличие на икономическа дейност на общината, съответно на общинското/държавното дружество или държавно предприятие, ако жилищата се управляват от такова. В този случай, общината или дружеството се явява получател на минимална помощ.

**3.2. Режим „минимална помощ“ (помощ „de minimis”)**

За целите на Регламент (ЕС) № 1407/2013, ССО се явяват „предприятия“, когато реализират приходи от самостоятелните обекти в сградата и извършват икономическа дейност.

Общият принцип, според който Съдът на ЕС[[1]](#footnote-1) налага последователна практика да определя получателите като „предприятия”, е свързан с извършването на *икономическа дейност* от тяхна страна, независимо от правната им форма, статут и начин, по който са финансирани, както и реализирането на печалба. Съдът на Европейските общности счита, че всяко лице, ангажирано с икономическа дейност, е в състояние да отговори на дефиницията за предприятие, дори и при липса на преследване на печалба.

Настоящите условия се прилагат към ССО, допустими за получаване на БФП, в случаите, когато същите извършват някоя от следните дейности:

* самостоятелните обекти в сградата се използват за извършване на стопанска дейност - независимо от предназначението на обекта (жилищно или стопанско), ССО упражняват стопанска/икономическа дейност в обекта си (като например: магазин, фризьорски салон и др.);
* самостоятелните обекти в сградата се отдават под наем - за жилищни или нежилищни цели (офис, ателие и др.);
* в самостоятелните обекти в сградата се извършва дейност от търговци и/или лица със свободни професии;
* други стопански дейности.

В тези случаи, ССО се считат за получатели на минимална помощ и към тях следва да се прилагат условията на Регламент (ЕС) № 1407/2013.

Случаите, в които юридически лица-търговци са собственици на самостоятелни обекти в сграда, предмет на интервенция по проект за енергийна ефективност на жилищни сради, финансирани по Инвестиционен приоритет 1, същите се считат за получатели на минимална помощ (помощ “de minimis”) и към тях са приложими настоящите условия.

Когато самостоятелни обекти в сграда са собственост на общината/държавни ведомства и се отдават под наем за жилищно или нежилищно ползване, следва да се има предвид следното:

Отдаването под наем на самостоятелен обект/и, собственост на община/държавно ведомство, представлява икономическа дейност за последните. Предвид това, в случай че общината/държавното ведомство разделя (в структурен и финансов аспект) икономическата от неикономическата си дейност, то режимът на минималните помощи е приложим само по отношение на икономическата им дейност. За целта, общината/държавното ведомство следва да води аналитична счетоводна отчетност по видове дейности, в резултат на която да е налице ясно разделяне/разграничаване на нейните/неговите приходи, разходи, активи и пасиви от икономическата и неикономическата дейности. В този смисъл, общината/държавното ведомство се явява получател на минимална помощ и към нея/него следва да се прилагат правилата на Регламент (ЕС) № 1407/2013. Когато самостоятелният обект в сграда се управлява посредством общинско/държавно дружество или държавно предприятие, последните се считат за получатели на минимална помощ, независимо от предназначението на обектите.

Ако икономическата дейност на общината/държавното ведомство е неделима от неикономическата, както и ако икономическата дейност е незначителна (по обхват и стойност) спрямо дейността с неикономически характер, то всички дейности, извършвани от общината/държавното ведомство, се приемат за свързани с упражняването на властническите правомощия на общината/държавното ведомство като органи на публичната власт. Поради това, за общината/държавното ведомство може да се приеме, че е извън обхвата на понятието за предприятие по смисъла на режима за държавните и минималните помощи. Следователно, в този случай общината/държавното ведомство се счита за субект, към който не са приложими правилата за държавните и минималните помощи. Такава хипотеза се явява и когато общината притежава самостоятелни обекти, които се използват единствено и само за жилищни нужди, като напр. защитени жилища, за бездомни и социално слаби и т.н.

**3.2.1. Компоненти в режим „минимална помощ“**

В зависимост от изискванията на Регламент (ЕС) № 1407/2013, се обособяват два компонента при предоставяне на средствата и приложими към ССО:

1. **Компонент I – ССО, попадащи в обхвата на режим „de minimis”** – всички ССО, които отговарят на някое от условията, изброени в т. 3.2 и изпълняващи изискванията на Регламент (ЕС) № 1407/2013.
2. **Компонент II – ССО, попадащи извън обхвата на режим “de minimis”** – всички ССО, които отговарят на някое от условията, изброени в т. 3.2, но не изпълняващи изискванията на Регламент (ЕС) № 1407/2013.

Получателите на БФП, в зависимост от това в кой от двата компонента попадат, следва да спазват условията на съответния компонент.

1. **ПРИЛОЖЕНИЕ НА КОМПОНЕНТ I**

Съгласно описаните в т. 3.2.1 компоненти, следва да се има предвид, че Компонент I се прилага към всички ССО, допустими за получаване на БФП, които отговарят на някое от условията в т. 3.2 и изпълняват изискванията на Регламент (ЕС) № 1407/2013.

* 1. **Критерии за недопустимост съгласно Регламент (ЕС) № 1407/2013**

Основно изискване към потенциалните получатели (ССО) е, че същите **не могат да получат БФП**, в случай че попадат в забранителното поле на Регламент (ЕС) № 1407/2013 и конкретно тяхната основна дейност или помощта, за коятокандидатстват за финансиране се отнася до (може да се свърже с):

а) помощи, предоставяни в сектора на рибарството и аквакултурите, обхванати от Регламент (ЕО) № 104/2000 на Съвета[[2]](#footnote-2);

б) помощи, предоставяни на предприятия, които извършват дейност в областта на първичното производство на селскостопански продукти;

в) помощите, предоставяни на предприятия, които извършват дейности в сектора на преработката и търговията със селскостопански продукти:

г) помощи за дейности, свързани с износ за трети държави или държави членки, по-конкретно пряко свързани с изнасяните количества, със създаването и функционирането на дистрибуторска мрежа или с други текущи разходи, свързани с износа;

д) помощи, подчинени на преференциалното използване на национални продукти спрямо вносни такива.

Когато даден ССО упражнява дейност в секторите, описани по-горе в букви а), б) или в), както и в един или повече от секторите или дейностите, обхванати от Регламент (ЕС) № 1407/2013, Регламентът се прилага спрямо помощта, предоставяна за съответните един или повече сектори или дейности, при условие че бъде гарантирано по подходящ начин и посредством подходящи средства, като например: разделение на дейностите или разграничаване на разходите, че дейностите в изключените сектори не се ползват от помощ de minimis, предоставена съгласно Регламента.

В случаите, когато за ССО това не може да бъде гарантирано и общината не може по подходящ начин да бъде уверена, че ССО попада извън обхвата на Регламент (ЕС) № 1407/2013, то към съответния ССО са приложими правилата на Компонент II, описани в т. 5 от настоящите условия.

На етап кандидатстване от даден ССО, съответната община, в качеството си на администратор на минималната помощ, следва да извършва проверка на описаните в т. 4.1. обстоятелства. Същите се декларират от всеки ССО в Декларацията за минимални и държавни помощи, попълнена по образец (Приложение № 1 към договора между общината и сдружението на собствениците (СС) /приложение № 11/, включващо и указания за попълване на декларацията).

Общината може да изисква допълнителни документи по нейна преценка (например: извадка от счетоводната система, използван метод за счетоводната отчетност и т.н.), които биха й послужили да прецени допустимостта на кандидата, в случаите когато ССО попада в обхвата на понятието „предприятие“ по смисъла на Закона за счетоводството, респ. има задължение да съставя годишен финансов отчет.

* 1. **Специфични изисквания**

За ССО, които са предприятия за целите на Регламент (ЕС) № 1407/2013 се прилагат изискванията на „едно и също предприятие“.

Съгласно чл. 2 от Регламент (ЕС) № 1407/2013, „едно и също предприятие“ означава всички предприятия, които поддържат помежду си поне един вид от следните взаимоотношения:

а) дадено предприятие притежава мнозинството от гласовете на акционерите или съдружниците в друго предприятие;

б) дадено предприятие има право да назначава или отстранява мнозинството от членовете на административния, управителния или надзорния орган на друго предприятие;

в) дадено предприятие има право да упражнява доминиращо влияние спрямо друго предприятие по силата на договор, сключен с това предприятие, или на разпоредба в неговия устав или учредителен акт;

г) дадено предприятие, което е акционер или съдружник в друго предприятие, контролира самостоятелно, по силата на споразумение с останалите акционери или съдружници в това предприятие, мнозинството от гласовете на акционерите или съдружниците в това предприятие.

Предприятия, поддържащи едно от взаимоотношенията, посочени по-горе в букви а) — г), посредством едно или няколко други предприятия, също се разглеждат като едно и също предприятие.

С оглед установяване на наличието на тези обстоятелства, общината следва да провери дали същите са декларирани от съответния ССО в декларацията по Приложение № 1 към договора между общината и СС /Приложение 11/. В случай, че даден ССО се явява „едно и също предприятие“ по отношение на други предприятия и същите покриват някое от условията, описани в т. 4.2, то следва да се има предвид, че всички предприятия, образуващи „едно и също предприятие“, се считат за един получател на минималната помощ. В този случай, следва да се има предвид, че описаните в т. 4.4. допустими максимални размери на БФП и установените прагове в Регламент (ЕС) № 1407/2013 се прилагат към този един получател, в който се включват всички, образуващи „едно и също предприятие“.

* 1. **Допълнителни условия към собствениците на самостоятелните обекти в сградата**

Регламент (ЕС) № 1407/2013 се прилага само за помощите, при които брутният еквивалент на безвъзмездна помощ може да бъде изчислен точно и предварително, без да е необходима каквато и да било оценка на риска („прозрачна помощ“).

Помощта по схемата се изразява като парични безвъзмездни средства (БФП), поради което се счита за прозрачна помощ. Размерът на помощта се изразява в брутно изражение, преди облагане с данъци или други такси. Предвид факта, че по схемата е въведена точна дата за получаване на помощта не се извършва сконтиране, тъй като не е налице изплащане на траншове.

В случай на сливания или придобивания на ССО, представляващи търговски дружества, извършени през периода на обновяването, към датата на предоставянето на помощта, всички помощи de minimis, предоставяни на някое от сливащите се предприятия по схемата, се вземат под внимание, за да се определи дали помощта, отпусната по схемата на новото предприятие или на придобиващото предприятие, няма да доведе до превишаване на съответния таван.

Ако в периода на обновяване, към датата на предоставянето на помощта, дадено предприятие се разделя на две или повече отделни предприятия, помощта de minimis по схемата се начислява на това предприятие, което поема дейността. В случай, че последното не е възможно се извършва пропорционално разделяне на помощта на база на счетоводната стойност на собствения капитал на новите предприятия.

Сливанията, придобиванията и разделянията също са предмет на деклариране от ССО в декларацията по Приложение № 1 към Приложение № 11. Същите са необходими с оглед правилното установяване на размера на получените минимални помощи от даден ССО.

* 1. **Допустим максимален размер на БФП**

Допустимият максимален размер на БФП следва да е такъв, който не води до надвишаване на праговете, определени в Регламент (ЕС) № 1407/2013, а именно: левовата равностойност на 200 000 евро (391 166 лева) за период от 3 (три) последователни фискални години. Общият размер на минималната помощ, предоставена на едно и също предприятие, осъществяващо дейност в отрасъл „шосеен транспорт”, не може да надхвърля левовата равностойност на 100 000 евро (195 583 лева) за период от 3 (три) последователни фискални години.

Само след като общината се е уверила, че с отпускането на съответната минимална помощ по настоящата схема няма да бъдат превишени праговете, установени по-горе, тогава общината може да я предостави на съответния ССО. За целта при изчисляване на праговете се отчита размерът на всички получени минимални помощи от ССО -„едно и също предприятие“, без значение на формата и източника въз основа на декларация по образец и проверка в Регистъра за държавна и минимална помощ.

Данните за получени минимални и/или държавни помощи следва да бъдат надлежно посочени от собствениците в декларацията за минимални и държавни помощи, попълнена по образец (Приложение № 1 към Приложение № 11). Общината оказва методическа помощ при попълването на декларацията от страна на членовете на ССО.

Декларацията се представя подписана от собствениците на самостоятелни обекти на представляващия СС и се прилага към заявлението за интерес и финансова помощ. Същата се прилага и към договора, който се сключва между общината и СС.

При попълването на декларацията следва да се имат предвид следните хипотези:

* В случаите, когато Декларацията за минимални и държавни помощи се попълва от собственици на СО, които не неизвършват икономическа дейност[[3]](#footnote-3), то те попълват Декларацията до т. 4 включително, където посочват отговор „НЕ“. Освен това, следва да се запознаят със съдържанието на т. 20 и т. 21 от Декларацията, след което да я подпишат;
* При попълване на Декларацията от собственик на СО със стопанско предназначение, който обаче към датата на декларирането[[4]](#footnote-4) и през предходните две данъчни години[[5]](#footnote-5) не се използва за извършване на икономическа дейност, то в този случай е приложима хипотезата на горното тире. Следва да се има предвид, че ако СО, въпреки че към датата на декларирането не се използва за извършване на икономическа дейност, но през предходните две данъчни години е бил използван за такива цели, то за посочените години собственикът на СО попада в обхвата на правилата за минималните помощи. Следователно, в т. 4 от Декларацията собственикът отбелязва отговор „НЕ“, но освен това следва да попълни дали и какви минимални помощи е получил през предходните две данъчни години;
* В хипотеза, при която СО се използва за жилищни цели, но на адреса на СО е регистрирано дружество/ЕТ по смисъла на Търговския закон (ТЗ) или лице, упражняващо свободна професия, то за целите на (не)приложимостта на режима на минималните помощи спрямо ССО от значение е дали в СО от страна на регистрираното дружество/ЕТ се извършва икономическа дейност, или не, респективно дали ССО реално извършва икономическа дейност под някаква форма в обекта. При условие, че е налице икономическа дейност в/чрез СО, то ССО следва да попълни Декларация за минимални и държавни помощи. В случай, че в/чрез СО не се извършва икономическа дейност, то спрямо ССО е приложима хипотезата на първото тире по-горе.

В Приложение № 7 към Указанията за изпълнение на проекти за енергийна ефективност на жилищни сгради, финансирани по Приоритетна ос 2: „Подкрепа за енергийна ефективност в опорни центрове в периферните райони“ на Оперативна програма „Региони в растеж“ 2014 – 2020 – Справка за ССО – всеки ССО следва да посочи за какви цели се използва самостоятелният обект.

Минималната помощ се счита за получена от момента на сключване на договора за целево финансиране или от датата на издаване на друг приложим документ, който дава на собственика юридическото право да я получи.

В случаите, когато за ССО се установи, че:

1. ССО е получил минимална помощ в размер, която не позволява да получи БФП по проекта и се нахвърлят установените в Регламент (ЕС) № 1407/2013 прагове, то към съответния ССО следва да се прилагат правилата на Компонент II, описани в т. 5 от настоящите условия.
2. ССО е получил минимална помощ в размер, която позволява ССО да получи и БФП по проекта до установените прагове. В този случай, като помощ по проекта, може да се предостави БФП в такъв размер, който сумиран с всички други минимални помощи, получени от ССО през двете предходни фискални години и текущата е до стойностите на установените в Регламент (ЕС) № 1407/2013 прагове. За остатъка до пълния размер на БФП по проекта, надвишаващ установените в регламента прагове, към ССО следва да се прилагат правилата на Компонент II, описани в т. 5 от настоящите условия. Последното означава, че ССО заплаща за своя сметка само превишението над праговете по регламента.
	1. **Натрупване на помощта „de minimis“**

Помощта de minimis, предоставена съгласно настоящaта схема, може да се натрупва с:

* помощ de minimis, предоставена съгласно Регламент (ЕС) № 360/2012 на Комисията[[6]](#footnote-6) до тавана, установен в посочения регламент;
* помощ de minimis, предоставяна съгласно други регламенти за помощ de minimis, до съответния таван, определен в Регламент (ЕС) № 1407/2013.

Помощта de minimis не се натрупва с държавна помощ, отпусната за същите допустими разходи.

* 1. **Допустими разходи за финансиране**

БФП, под формата на минимална помощ за ССО се предоставя за покриване на допустими разходи, определени в Указанията за изпълнение на проекти за енергийна ефективност на жилищни сгради, финансирани по Приоритетна ос 2: „Подкрепа за енергийна ефективност в опорни центрове в периферните райони“ на Оперативна програма „Региони в растеж“ 2014 – 2020.

Минималната помощ (БФП) за всеки самостоятелен обект се изчислява на база притежаван процент идеални части от общите в сградата за всяка извършена дейност по общите части на сградата (разходи за техническо обследване, обследване за енергийна ефективност, проектиране, оценка за съответствието, СМР, авторски надзор, строителен надзор и инвеститорски контрол, разходи, свързани с набавянето на необходими разрешителни документи, изискващи се от националното законодателство, включително и свързаните с тях такси, дължими на съответните компетентни орган; разходи, свързани с въвеждането на обекта в експлоатация), заедно с разходите за дейностите, извършени за отделния СО, когато това е приложимо.

Разходите за подмяна на дограма се изчисляват отделно за всеки самостоятелен обект.

При изчисленията на разходите за собственика следва да се спазва редът, описан в Приложение № 1.1 към настоящите условия, приложим за Компонент I.

В приложение № 1.1 са описани и всички допустими разходи по проектите за енергийна ефективност на жилищни сгради, финансирани по Приоритетна ос 2: „Подкрепа за енергийна ефективност в опорни центрове в периферните райони“ на Оперативна програма „Региони в растеж“ 2014 – 2020.

1. **ПРИЛОЖЕНИЕ НА КОМПОНЕНТ II**

Съгласно описаните в т. 3.2.1 компоненти, следва да се има предвид, че Компонент II се прилага към всички ССО, допустими за получаване на БФП, които отговарят на условията в т. 3.2, но не изпълняват изискванията на Регламент (ЕС) № 1407/2013.

Компонент II се прилага при наличие на ССО в сградата, в които се упражнява стопанска дейност, включително, но не само: отдаване под наем или извършване на дейност от търговци и/или лица със свободни професии, които са извън обхвата на правилата за минималната помощ съгласно Регламент (ЕС) № 1407/2013, както и тези, които са в обхвата на т. 4.4.2 от настоящите условия.

В тези случаи ССО не е допустимо да получи безвъзмездна помощ за обновяване на сградата по ОПРР 2014-2020 и следва да осигури със собствени средства припадащия му се дял от разходите за обновяването на сградата, съобразно притежаваните от него идеални части от общите части на сградата, заедно с разходите за дейностите, извършени за отделния СО, когато това е приложимо.

ССО следва да подпише декларация по образец, приложение към настоящите указания (Приложение 1.2). Същата се прилага към заявлението за интерес и финансова помощ и става приложение 2 към договора, който се сключва между общината и СС.

* 1. **Допустими разходи**

Общината, преди да подпише договора със СС, следва да изчисли обща индикативна стойност на ССО на база притежаван процент идеални части от общите в сградата за всяка извършена дейност по сградата (разходи за техническо обследване, обследване за енергийна ефективност, проектиране, оценка за съответствието, СМР, авторски надзор, строителен надзор и инвеститорски контрол, разходи, свързани с набавянето на необходими разрешителни документи, изискващи се от националното законодателство, включително и свързаните с тях такси, дължими на съответните компетентни орган; разходи, свързани с въвеждането на обекта в експлоатация).

Разходите за подмяна на дограма се изчисляват отделно за всеки самостоятелен обект и са в размер, съответстващ на реално извършените разходи.

При изчисленията на разходите за собственика следва да се спазва редът, описан в приложение № 1.1 към настоящите условия, приложим за Компонент II.

В приложение № 1.1 са описани и всички разходи, които ССО може да покрие, както и индикативен график, съгласно който дължимите от него реално извършени разходи могат да бъдат погасени към общината.

1. **УВЕДОМЯВАНЕ И КОНТРОЛ**

Всяка община, в качеството си на администратор на минимална помощ, следва да спазва установените в Закона за държавните помощи (ЗДП) и Правилника за неговото прилагане (ППЗДП) изисквания, отнасящи се до минималните помощи.

При предоставянето на минималната помощ по Компонент I общината следва да провери данните в предоставените от ССО декларации за минимални и държавни помощи. За двойна проверка на декларираната информация, общината може да използва публичния модул за справки към информационна система „Регистър на минималните помощи“, достъпен на интернет страницата: [www.minimis.minfin.bg](http://www.minimis.minfin.bg)

Съгласно чл. 11, ал. 4 от ЗДП, при всяко предоставяне на минимална помощ общината следва в 3-дневен срок да уведоми Министерство на финансите, във формата по приложение № 5 от ППЗДП. Освен това, съгласно чл. 8, ал .2 от ППЗДП, общината следва да въведе в 3-дневен срок данните за съответния получател и размера на получената от него минимална помощ в информационна система „Регистър на минималните помощи“. Достъпът до системата се осъществява съгласно утвърдена от министъра на финансите процедура за достъп, налична в секция „Указания“ в самата система. Всяка община следва да осигури достъп на нейни служители, ангажирани с изпълнението на дейностите за енергийна ефективност и задълженията във връзка с режима на минималните помощи до информационната система.

Съответната община следва да води и поддържа собствен Регистър на минималните помощи, като отговаря за достоверността на данните в него и при поискване – да осигурява достъп на представител на министъра на финансите до този Регистър.

Информацията за предоставените минимални помощи по схемата следва да бъде публикувана на Интернет страницата на съответната община с оглед изпълнение на задълженията по чл. 11 от ЗДП.

Съгласно изискванията на Регламент (ЕС) № 1407/2013, съответната общината се задължава да съхранява документацията относно индивидуалните помощи de minimis за период от 10 бюджетни години, считано от датата на тяхното предоставяне. Документацията относно схемите за помощ de minimis се съхранява за период от 10 бюджетни години от датата, на която е предоставена последната индивидуална помощ по такава схема.

1. Case C-41/90, Klaus Höfner and Fritz Elser v. Macrotron GmbH; Case C-55/96, Job Centre coop. arl., 1997. [↑](#footnote-ref-1)
2. Регламент (ЕО) № 104/2000 на Съвета от 17 декември 1999 година относно общата организация на пазарите на рибни продукти и продукти от аквакултури (ОВ L 17, 21.1.2000 г., стр. 22). [↑](#footnote-ref-2)
3. Поради което са извън обхвата на режима за минималните помощи [↑](#footnote-ref-3)
4. Т.е. датата на попълване на Декларацията за минимални и държавни помощи [↑](#footnote-ref-4)
5. За целите на Регламент (ЕС) № 1407/2013 от значение са текущата и предходните две данъчни години, респективно получените минимални помощи през тези 3 последователни години (съгласно чл. 3, т. 2 от Регламента). В България [↑](#footnote-ref-5)
6. Регламент (ЕС) № 360/2012 на Комисията от 25 април 2012 година относно прилагането на членове 107 и 108 от Договора за функционирането на Европейския съюз към минималната помощ (de minimis) за предприятия, предоставящи услуги от общ икономически интерес (ОВ L 114, 26.4.2012 г., стр. 8). [↑](#footnote-ref-6)